
Comunicat de presă

Cea de-a XXII-a ediție a Turneului Internațional de Judo MEMORIALUL AUREL CÎMPEANU se va desfășura în weekendul 03-05.10.2025 în Sala Sporturilor ”Alin Moldoveanu” din Focșani, fiind momentul pentru unul dintre cele mai importante evenimente sportive internaționale ale anului în Vrancea.
Devenit în ultimii ani un reper pentru calitatea la nivel înalt a spectacolului sportiv de pe tatami dar și din punct de vedere organizatoric, competiția este dedicată memoriei lui  Aurel Cîmpeanu, antrenorul care a avut mari performanțe și a pregătit în trecut pe unii dintre cei mai reprezentativi campioni la Judo din Vrancea.
Turneul este organizat de ASOCIAȚIA DE SECURITATE cu sprijinul CONSILIULUI JUDEȚEAN VRANCEA, în colaborare cu Asociația Județeană de Judo Vrancea, LPS Focșani, CS Unirea Focșani și CSS Focșani. Desfășurarea la cel mai înalt nivel sportiv a acestei competiții internaționale este posibilă și cu ajutorul sponsorilor care, an după an, au fost alături de organizatori, prilej cu care aceștia le aduc mulțumiri și recunoștință.
De-a lungul anilor, Memorialul a fost onorat de participarea celor mai importante cluburi de judo din țară, dar și cluburi de tradiție din străinătate, iar ediția actuală va continua să ducă la un standard cât mai ridicat nivelul internațional al competiției, astfel un număr de 120 de sportivi înscriși de la cluburi din România, Republica Moldova, Ucraina și Georgia vor participa la categoria U16 masculin și feminin, sâmbătă 4 octombrie 2025 începând cu orele 10:00. Devenit tradiție, de asemenea va fi organizat și puternicul concurs de OPEN (masculin, pentru sportivi cu greutatea egală sau peste 81 kg) la care vor participa unii dintre cei mai în formă sportivi din țară dar și din străinătate. 
Ca în fiecare din ultimii 10 ani, Turneul va oferi noi surprize memorabile celor prezenți dar și un invitat special de mare calibru, LASHA SHAVDATUASHVILI, campion olimpic, mondial și european atât individual cât și pe echipe! A fost campion olimpic în 2012, de 6 ori campion european, de 2 ori campion mondial și multiplu câștigător de Grand Prix și Grand Slam. Unul dintre cei mai de succes judoka ai începutului de secol XXI, campionul georgian ne onorează cu prezența la această ediție, aducând un mare plus de valoare competiției sportive. 
În cea de-a doua zi a Turneului, respectiv duminică 5 octombrie 2025, începând cu ora 10:00, LASHA SHAVDATUASHVILI va susține și un Seminar de Judo, spre bucuria tinerilor participanți care, credem noi, vor umple Sala Sporturilor din Focșani până la capacitatea maximă. 
Toate meciurile Turneului vor fi transmise LIVE online pe canalele de social media ale Turneului, iar intrarea spectatorilor este liberă, pentru toți cei care sunt pasionați de judo, dar și pentru cei ce sunt împătimiți ai sportului, în general.


Scopul declarat al organizatorilor constă în a-i determina pe tineri să aleagă sportul și implicit un mod de viață sănătos în detrimentul multiplelor tentații ale zilelor de astăzi.
 Frumusețea judoului, importanța invitaților și anvergura actuală a acestei competiții sunt motive temeinice pentru a vă alătura acestui eveniment sportiv de talie internațională ce va avea loc în Catedrala Sportului Vrâncean din Municipiul Focșani.
VĂ AȘTEPTĂM CU DRAG!

